/* KUMM/2011/0616 finali */ RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni, il-funzjonament u l-effikaċja tad-Dominju tal-Ogħla Livell .eu





RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni, il-funzjonament u l-effikaċja tad-Dominju tal-Ogħla Livell .eu (Test b'rilevanza għaż-ŻEE) S FOND F'April 2011, id-Dominju tal-Ogħla Livell (TLD) .eu ċċelebra l-ħames anniversarju tiegħu. Matul dawk il-ħames snin, it-TLD .eu sar id-disa' l-akbar TLD u l-ħames l-akbar TLD tal-kodiċi tal-pajjiż fid-dinja. B'iżjed minn 3.3 miljun reġistrazzjoni, it-TLD .eu sar għażla apprezzata mill-Ewropej meta jagħżlu isem tad-dominju għall-preżenza tagħhom fuq l-Internet. Dan ir-Rapport lill-Parlament Ewropew u lill-Kunsill jirrigwarda l-implimentazzjoni, l-effikaċja u l-funzjonament tat-TLD .eu matul dawn l-aħħar sentejn. B'konformità mal-Artikolu 8 tar-Regolament (KE) Nru 733/2002 dwar l-implimentazzjoni tal-Qasam [Dominju] tal-Ogħla Livell .eu, il-Kummissjoni teħtieġ li tissottometti rapport lill-Parlament Ewropew u lill-Kunsill sena wara l-adozzjoni tar-Regolament u suċċessivament kull sentejn. Dan ir-Rapport isegwi fuq ir-Rapporti tal-2007[1] u tal-2009[2], u jkopri l-iżviluppi tat-TLD .eu mill-1 ta’ April 2009 sal-31 ta’ Marzu 2011. Fost affarijiet oħra, huwa jiffoka fuq l-introduzzjoni ta' Ismijiet Internazzjonalizzati tad-Dominji. Il-qafas legali u l-prinċipju bażiku ta’ .eu It-TLD .eu ġie stabbilit bl-atti legali li ġejjin: - Ir-Regolament (KE) Nru 733/2002 tal-Parlament Ewropew u tal-Kunsill tat-22 ta’ April 2002 dwar l-implimentazzjoni tal-Qasam [Dominju] tal-Ogħla Livell .eu (kif emendat)[3] (ir- Regolament Qafas ); - Ir-Regolament tal-Kummissjoni (KE) Nru 874/2004 tat-28 ta’ April 2004 li jippreskrivi r-regoli tal-politika pubblika li jikkonċernaw l-implimentazzjoni u l-funzjonijiet tad-Dominju tal-Ogħla Livell .eu u l-prinċipji li jirregolaw ir-reġistrazzjoni (kif emendat)[4] (ir- Regolament dwar il-PPR ). Fil-perjodu rrappurtat, ir-Regolament tal-Kummissjoni (KE) Nru 874/2004 ġie emendat sabiex jintroduċi l-Ismijiet Internazzjonalizzati tad-Dominji (IDNs) skont it-TLD .eu. Ir-Regolament (KE) Nru 560/2009 li jemenda ġie adottat fis-26 ta’ Ġunju 2009[5]. Ir-Reġistru magħżul mill-Kummissjoni[6], il-EURid (ir-Reġistru Ewropew għad-Dominji tal-Internet), huwa responsabbli għall-organizzazzjoni, l-amministrazzjoni u l-ġestjoni tat-TLD .eu. Dan huwa organizzazzjoni indipendenti li tieħu d-deċiżjonijiet kollha neċessarji b'mod awtonomu, b'konformità mar-Regolament Qafas[7]. Il-Kummissjoni tissorvelja l-ħidma tar-Reġistru mingħajr ma tinvolvi ruħha fl-operazzjonijiet ta' kuljum tiegħu. Dan il-mudell ta' separazzjoni tad-doveri jissodisfa l-prinċipji ta' noninterferenza, awtoġestjoni u awtoregolazzjoni, li fuqhom huwa bbażat l-Internet[8]. Introduzzjoni tal-Ismijiet Internazzjonalizzati tad-Dominji (IDNs) L-IDNs taħt id-Dominju tal-Ogħla Livell .eu Il-qafas legali għat-TLD .eu jipprovdi li r-Reġistru jrid jirreġistra ismijiet ta' dominji fil-karattri alfabetiċi kollha tal-lingwi uffiċjali tal-UE (komposti minn kitba Latina, Ċirillika u Griega) meta jsiru disponibbli standards internazzjonali adegwati[9]. Fil-bidu, l-ismijiet tad-dominji seta' jkun fihom biss karattri minn sett limitat ta' karattri bbażati fuq l-alfabett Ingliż (ġeneralment a-z, 0-9 u ‘-’). Dan ma kienx jippermetti r-reġistrazzjoni ta' ismijiet ta' dominji li jkun fihom karattri Latini speċjali f'xi lingwi tal-UE jew b'kitba mhux Latina (alfabett Bulgaru Ċirilliku u Grieg/Ċiprijott). Sabiex tindirizza din il-problema, il-komunità internazzjonali tal-Internet ilha għal diversi snin taħdem biex tiżviluppa Ismijiet Internazzjonali tad-Dominji (IDN), li jippermettu l-użu ta' firxa ferm akbar ta' karattri speċjali u karattri b'kitba mhux Latina (pereżempju, karattri b'sinjali bħal ‘é’, ‘ö’, ‘ç’ jew ‘č’ u ħafna mill-kitba mhux Latina). Fis-26 ta’ Ġunju 2009, il-Kummissjoni adottat ir-Regolament (KE) Nru 560/2009 li jemenda r-Regolament (KE) Nru 874/2004 fid-dawl tal-introduzzjoni tal-IDNs għat-TLD .eu[10]. Fl-10 ta’ Diċembru 2009, il-EURid beda r-reġistrazzjoni tal-IDNs. Minn dak iż-żmien 'l hawn kienu disponibbli ismijiet ta' dominji fit-23 lingwa uffiċjali kollha tal-Unjoni Ewropea sal-punt finali ta' kwalunkwe indirizz .eu (jiġifieri bl-alfabett Latin, Ċirilliku u Grieg). L-introduzzjoni tal-IDNs ġibdet attenzjoni kbira sa mill-bidu nett. Fl-ewwel siegħa mit-tnedija tagħhom, kienu rreġistrati 38 172 IDN taħt it-TLD .eu. Fl-aħħar ta’ Marzu 2011, kien hemm 56 961 isem ta’ dominju rreġistrat li jużaw l-IDNs. L-IDNs fid-Dominju tal-Ogħla Livell .eu L-introduzzjoni tal-IDNs fl-ogħla livell, jiġifieri fuq in-naħa tal-lemin tal-aħħar punt ta' isem id-dominju, hija materja li taqa' fil-kompetenza tal-ICANN[11]. Fis-16 ta’ Novembru 2009, l-ICANN nediet il-Proċess Mgħaġġel tat-TLD għall-kodiċi tal-pajjiż tal-IDN[12] biex tiffaċilita l-introduzzjoni ta' estensjonijiet tad-Dominju tal-Ogħla Livell tal-Internet li jirrappreżentaw kodiċijiet tal-pajjiżi (eż. .gr, .bg, .eu) li jużaw karattri mhux Latini (eż. karattri Ċirilliċi, Griegi, Għarab u Ċiniżi). Il-proċess jinvolvi tliet passi: (i) ir-reġistru ta' pajjiż japplika biex jopera ‘string’ tal-IDN (il-verżjoni mogħtija tat-TLD tal-kodiċi tal-pajjiż tiegħu (cc) b’kitba oħra), flimkien mal-appoġġ tal-komunità tal-Internet fit-territorju tiegħu (‘appoġġ tal-komunità’) u r-raġuni għall-għażla tiegħu (kriterju tas-‘sinifikat’); (ii) l-istring mitlub imbagħad jiġi evalwat mill-ICANN li tgħaddih lil kumitat indipendenti sabiex jiċċekkja jekk hemmx kunflitt possibbli ma' strings eżistenti tat-TLD (kriterju tal-‘possibbiltà ta’ taħwid’); (iii) ladarba tiġi approvata, l-istring il-ġdida tiġi allokata lir-Reġistru (‘delegazzjoni’). F'Diċembru 2010, l-ICANN irċeviet total ta' 35 talba minn 22 pajjiż. Sal-lum, kienet introdotta l-kitba Russa, Ċiniża u Għarbija fl-ogħla livell tal-kodiċijiet tal-pajjiż rispettivi tagħhom (. РФ għar-Russja, .مصر għall-Eġittu, .لسعودية għall-Arabja Sawdija, eċċ.). Il-EURid issottometta applikazzjoni lill-ICANN biex jiftaħ ir-reġistrazzjoni għall-verżjonijiet Ċirilliċi u Griegi tat-TLD .eu fil-5 ta’ Mejju 2010. L-applikazzjoni tiegħu kienet ibbażata fuq sottomissjonijiet lill-Kummissjoni minn Ċipru, il-Greċja u l-Bulgarija[13] dwar il-verżjonijiet preferuti tagħhom tas-suffiss .eu (.ευ bil-Grieg u .ею biċ-Ċirilliku rispettivament). L-ICANN irrikonoxxiet it-twettiq tal-ewwel żewġ kriterji (l-appoġġ komunitarju u s-sinifikat) fil-laqgħa f'Singapor u kkonfermat f'ittra lill-Kummissjoni. It-tielet fażi tar-reviżjoni tal-ICANN — valutazzjoni tal-istrings mitluba għall-‘possibbiltà ta' taħwid’ għadha pendenti. REġISTRAZZJONI U UżU TAL-ISMIJIET TAD-DOMINJU .EU Fil-perjodu tar-rappurtar, it-TLD .eu kompla jikber b'mod stabbli, bi qbil mat-TLDs l-oħra tal-kodiċijiet tal-pajjiżi Ewropej (+6 % fl-2010 u +5 % fl-2009). Kien hemm 3.4 miljun reġistrazzjoni, li jagħmlu d-dominju d-disa' l-akbar TLD fid-dinja u r-raba' l-aktar ccTLD popolari tal-Ewropa. Dan juri li t-TLD .eu joffri għodda siewja u tanġibbli għall-kumpaniji, l-NGOs u l-individwi li jixtiequ jesprimu l-identità Ewropea tagħhom onlajn. Fl-Ewropa, tliet ccTLDs biss għadhom f'pożizzjoni aktar b'saħħitha f'termini ta' reġistrazzjonijiet: .de (il-Ġermanja), .uk (ir-Renju Unit) u .nl (il-Pajjiżi l-Baxxi). Globalment, erba' TLDs ġeneriċi biss (.com, .net, .org u .info) u ccTLD wieħed (.cn għaċ-Ċina) għandhom iżjed reġistrazzjonijiet. L-akbar swieq għad-dominji .eu huma l-Ġermanja b'31%, il-Pajjiżi l-Baxxi (13 %), ir-Renju Unit (10 %), Franza (9 %) u l-Polonja (6 %). Wara perjodu inizjali ta' tkabbir rapidu, ir-Reġistru laħaq punt ta’ staġnar. L-objettiv makro tar-Reġistru huwa li jsir it-tielet l-akbar dominju fil-pajjiżi tal-UE u li jikkonsolida l-pożizzjoni f'dawn l-oqsma fejn diġà huwa n-numru 2 jew 3. Minħabba x-xejra storika u s-sitwazzjoni preżenti tas-suq, l-għan tal-EURid huwa li jżomm rata stabbli ta' tkabbir fir-reġistrazzjonijiet ta' madwar 5-8 % fis-sena. Ir-Reġistru stabbilixxa sett ta' miri ta' kummerċjalizzazzjoni u komunikazzjoni biex jilħaq dawn l-objettivi (eż. li jibni fuq messaġġ uniku: .eu juri li inti Ewropew , li jintroduċi reġistrazzjonijiet pluriennali, li jiżviluppa aktar is-servizz għall-konsumatur). Funzjonament tar-Reġistru Ir-Reġistru L-EURid intgħażel mill-Kummissjoni bħala r-Reġistru .eu fl-2003[14] wara sejħa għat-turija tal-interess[15]. Fit-12 ta’ Ottubru 2004, il-Kummissjoni u l-EURid ikkonkludew Kuntratt ta' Konċessjoni ta' Servizz għal perjodu inizjali ta' ħames snin bil-possibbiltà ta' tiġdid[16]. Fl-2009, il-Kuntratt ta' Konċessjoni ta' Servizz ġie estiż sat-12 ta’ Ottubru 2014[17]. Il-EURid huwa organizzazzjoni mhux bi skop ta' profitt, għall-Ewropa kollha, bl-uffiċċju prinċipali tiegħu f'Diegem (il-Belġju) u uffiċċji reġjonali fi Stokkolma, Praga u Pisa. Huwa jinkludi tliet membri fundaturi: DNS Belgium (ir-reġistru .be), Istituto di Informatica e Telematica (ir-reġistru .it), Stiftelsen för Internetinfrastruktur (ir-reġistru .se) u erba' membri assoċjati: ARNES (ir-reġistru .si), CZ.NIC (ir-reġistru .cz), ISOC-ECC (il-Kunsill Koordinattiv tal-Kapitoli Ewropej tas-Soċjetà tal-Internet) u Businesseurope (konfederazzjoni ta' 39 federazzjoni relatati mal-industrija minn 33 pajjiż). Is-servers prinċipali jinsabu fil-Belġju (Brussell) u fil-Pajjiżi l-Baxxi (Amsterdam). Relazzjonijiet mar-reġistraturi Bil-liġi, ir-Reġistru .eu nnifsu ma jaġixxix bħala Reġistratur[18]. Prijorità għall-EURid hija li jkompli jipprovdi servizz ta' kwalità lil madwar 1 000 reġistratur akkreditat. Il-EURid jevalwa s-sodisfazzjon tal-klijenti ta' .eu fuq bażi regolari. Skont l-aħħar stħarriġ tas-sodisfazzjon tar-Reġistraturi għad-dominju .eu li sar fir-raba' kwart tal-2010, 34 % ta' dawk mistħarrġa tawh l-ogħla klassifikazzjoni għall-affidabilità. Din hija żieda ta' 4 % fuq l-2009. 45 % ta' dawk li wieġbu ħassew li kien investiment tajjeb. 82 % jemmnu li d-dominju .eu jagħti valur miżjud lin-negozji żgħar u ta' daqs medju. Bħala medja, 62 % jirrakkomandaw it-TLD .eu lill-konsumaturi. Il-EURid iħaddem servizz ta' appoġġ kontinwu għall-komunità tar-reġistraturi tiegħu. Ir-reġistraturi, speċjalment dawk f'pajjiżi barranin, japprezzaw is-servizz li, matul l-aħħar sena, tjieb b'mod sinifikanti f'termini ta' rispons, kwalità ta’ servizz għall-konsumaturi u faċilità ta' kuntatt mal-persunal tal-EURid li jkun tal-għassa. Sitwazzjoni finanzjarja Is-sitwazzjoni finanzjarja tar-Reġistru .eu baqgħet stabbli matul il-perjodu tar-rappurtar. Is-saħħa finanzjarja tar-Reġistru hija element ewlieni li jassigura l-kredibilità tad-dominju .eu. Il-Kummissjoni tiskrutinja mill-qrib is-sitwazzjoni finanzjarja tar-Reġistru b'konformità mad-dispożizzjonijiet tal-qafas legali u l-Kuntratt ta' Konċessjoni ta' Servizz. Ir-Reġistru huwa organizzazzjoni esterna li d-deċiżjonijiet tagħha huma awtonomi. Isiru reviżjonijiet sħaħ, fuq il-post, tal-kontabilità minn awditur finanzjarju indipendenti. Ir-rwol superviżorju tal-Kummissjoni huwa eżerċitat permezz ta' diversi strumenti fosthom valutazzjonijiet tar-rimarki mill-awdituri, rapporti finanzjarji kull tliet xhur u annwali, rapporti dwar il-progress kull tliet xhur, proposti għall-baġit, u pjanijiet ta' strateġija u kummerċjalizzazzjoni. Kwistjonijiet finanzjarji jiġu diskussi b'mod regolari mar-Reġistru f'laqgħat kull tliet xhur u f'laqgħat fil-livell tas-servizz. Fil-bidu tal-operazzjonijiet tat-TLD .eu, id-dħul iġġenerat min-numru kbir ta' reġistrazzjonijiet tad-dominju kien konsiderevolment akbar mill-ispejjeż tar-Reġistru. Il-bilanċi pożittivi annwali konsegwenti ġew trasferiti għall-baġit tal-UE. Sabiex inaqqas il-bilanċi pożittivi u jirrikonoxxi t-tnaqqis fl-ispejjeż imġarrba għal kull isem ta' dominju minħabba ż-żieda fil-volum tar-reġistrazzjoni, ir-Reġistru naqqas gradwalment il-ħlasijiet tar-reġistrazzjoni għar-reġistraturi għall-EURid minn EUR 10 għal EUR 4 preżenti għal kull isem ta’ dominju. L-aspetti finanzjarji prinċipali tar-Reġistru baqgħu stabbli fl-2009 u fl-2010. Kemm id-dħul kif ukoll l-ispejjeż tar-Reġistru kienu madwar EUR 12-il miljun għas-sentejn li huma. Konsegwentement, ir-riżultat finanzjarju nett kien iżjed bilanċjat milli fis-snin ta' qabel bil-bilanċ pożittiv ta' EUR 1.2 miljun trasferit għall-baġit tal-UE fl-2009. Ċifri preliminari għall-2010 jissuġġerixxu li l-bilanċ pożittiv se jkun ta’ EUR 400 000. Il-bidliet fl-ispejjeż ibbaġitjati u reali tar-Reġistru ġew eżaminati fid-dettall mill-Kummissjoni, b'mod partikolari l-ispejjeż relatati mal-kummerċjalizzazzjoni (EUR 2.5 miljuni fl-2009 u EUR 3.2 miljuni fl-2010) u r-riżorsi umani (EUR 3.7 miljuni fl-2009 u EUR 4.3 miljuni fl-2010). Iż-żieda fl-ispejjeż kienet ġustifikata mill-ħtieġa ta' titjib fil-kwalità tas-servizz. Eżempji jinkludu l-użu ta' DNSSEC (Domain Name System Security Extensions), l-espansjoni fuq is-siti "mera" u l-introduzzjoni tal-IDNs. Ir-Reġistru jżomm erba' tipi ta' riżervi finanzjarji: deprezzament, investimenti, obbligazzjonijiet soċjali u obbligazzjonijiet legali. Matul il-perjodu tar-rappurtar, il-livell totali tar-riżervi baqa' stabbli: EUR 6 miljuni fl-2009 u EUR 5.5 miljuni fl-2010. Fl-aħħar tal-2010, dan it-total kien maqsum bejn ir-riżerva għad-deprezzament (EUR 1.6 miljun), ir-riżerva għall-investimenti (EUR 0.8 miljun), ir-riżerva għall-obbligazzjonijiet soċjali (EUR 2.3 miljuni) u r-riżerva għall-obbligazzjonijiet legali (EUR 0.8 miljun). Kontinwità u reżistenza tan-negozju Kontinwità tan-negozju Kif meħtieġ mill-Kuntratt ta' Konċessjoni ta' Servizz, ir-Reġistru jopera skont Pjan tal-Kontinwità tan-Negozju, li jkopri l-funzjonijiet prinċipali, ir-riskji relatati u l-kontromiżuri tar-Reġistru. Fil-25 ta’ April 2009, il-EURid għamel test tas-sistemi tiegħu bħala parti mill-pjan tiegħu tal-kontinwità tan-negozju billi ssimula diżastru u mmonitorja l-irkupru. It-test ġie awditjat minn terza parti (PricewaterhouseCoopers). Ir-riżultati tat-test, flimkien ma' reazzjonijiet mill-komunità tad-dominju, urew li l-EURid laħaq l-istandards għoljin meħtieġa f’dan il-qasam[19]. It-tieni eżerċizzju biex tiġi ttestjata l-kontinwità tan-negozju kien ippjanat għall-2010 iżda kellu jiġi pospost minħabba dewmien fit-trasferiment tas-sit "mera"[20] minn Praga għal Amsterdam. Dan l-eżerċizzju issa huwa skedat għat-tielet kwart tal-2011. Il-EURid iffirma wkoll ftehim għal anycasting tas-Sistema tal-Ismijiet tad-Dominju tat-TLD .eu ma' Netnod (Awwissu 2010). L-anycasting hija metodoloġija ta' routing fuq l-Internet li tippermetti li servizz onlajn ikun disponibbli minn bosta postijiet differenti madwar id-dinja, bl-użu tal-istess indirizz tal-IP. Bl-iffirmar tal-ftehim, tjiebu s-saħħa u r-reżistenza tal-infrastruttura tas-server tal-ismijiet .eu u tqassar il-ħin ta' rispons għar-riżoluzzjoni tad-dominju. Sigurtà F'Settembru 2010, il-EURid lesta l-implimentazzjoni tal-protokoll tal-Estensjonijiet tas-Sigurtà tal-Ismijiet tad-Dominji (DNSSEC – Domain Name Security Extensions) għat-TLD .eu. Id-DNSSEC huwa protokoll biex jivverifika l-awtentiċità tar-risposti tas-server tal-ismijiet tal-wiri (siti elettroniċi) sar-root zone tal-Internet f'dik li tissejjaħ 'katina ta' fiduċja'[21]. Id-DNSSEC huwa mfassal sabiex jipproteġi lill-utenti tal-Internet kontra dejta tad-DNS iffalsifikata. Id-DNSSEC jista' jilħaq il-potenzjal tiegħu biss jekk iż-żoni kollha fis-siġra ġerarkika tad-DNS ikunu ffirmati. Il-EURid qed jissimplifika l-proċess tal-iffirmar ta' isem ta' dominju .eu billi jintroduċi servizz ta' ffirmar. Huwa jorganizza seminars ta' taħriġ[22] għar-reġistraturi ta’ .eu sabiex jinkoraġġihom jippromwovu d-DNSSEC mal-klijenti tagħhom, li min-naħa tagħhom ixerrdu l-protokoll mal-atturi tal-Internet (ISPs, webmasters, eċċ.). Phishing u attivitajiet malizzjużi oħra Ir-Reġistru applika miżuri sabiex jiġġieled il-phishing u tipi oħra ta' mġiba onlajn malizzjuża[23] fuq bażi ta’ kuljum. B'mod partikolari l-ismijiet tad-dominji jiġu ċċekkjati għall-konformità mal-kriterji tal-eliġibilità[24] u r-reġistrazzjonijiet ġodda jiġu skrinjati għal mudelli suspettużi jew abnormalitajiet oħra fuq bażi ta' kuljum. Fuq bażi ta' kuljum ukoll, ir-Reġistru jiġi infurmat b'imġiba ħażina ssuspettata jew ippruvata minn organizzazzjonijiet privati tas-sigurtà jew mill-awtoritajiet pubbliċi[25]. B'riżultat ta' dan, isem ta’ dominju suspettuż jista’ jiġi rtirat. Fil-perjodu tar-rappurtar, in-numru ta' ismijiet ta' dominji suspettużi li ġew irtirati naqas b'mod drammatiku: minn 81 f’Jannar 2010 għal 2 f'Jannar 2011 u 0 f'Marzu 2011[26]. Il-profil ta' utent ta' .eu Il-klijenti jirreġistraw id-dominju .eu għal bosta għanijiet (negozju, attivitajiet soċjali, preżenza tal-istituzzjonijiet fuq l-Internet, eċċ.). Analiżi[27] ppreparata mill-EURid dwar l-użu ta' siti elettroniċi bit-TLD .eu turi li madwar 36.3 % huma relatati man-negozju. Meta mqabbel ma' strings ta' TLD ġeneriċi (gTLD) prinċipali (‘.com’, ‘.net’, ‘.org’, ‘.info’, ‘.biz’, ‘.mobi’ u ‘.pro’), it-TLD .eu jispikka f'termini ta' użu għal skopijiet ta' negozju (27.3 %). Madankollu, meta wieħed iħares lejn is-siti elettroniċi tal-e-kummerċ (ibbażati fuq il-mudell ta' pay-per-click[28]), it-TLD .eu juri biss 14.5 % tas-siti elettroniċi f’kuntrast mal-gTLDs, li jvarjaw minn 22 % sa 29 %. Proċeduri legali u tilwimiet rigward l-ismijiet tad-dominju Kawżi quddiem il-Qorti Ġenerali u l-Qorti tal-Ġustizzja tal-Unjoni Ewropea Fl-aħħar sentejn il-qrati Ewropej iddeċidew f'żewġ kawżi dwar l-użu ta' .eu. Fiż-żewġ kawżi, is-sentenzi kienu konformi mal-argumenti sottomessi mill-Kummissjoni. Fl-ewwel kawża tal-15 ta’ Diċembru 2009 — Inet Hellas T-107/06 — il-Qorti reġgħet affermat is-separazzjoni tal-funzjonijiet bejn il-Kummissjoni u r-Reġistru rigward ir-reġistrazzjoni ta' ismijiet ta' dominji taħt it-TLD .eu. Il-Qorti sostniet li l-ittra tal-Kummissjoni lill-applikant, fejn ġie spjegat li l-Kummissjoni ma setgħetx taġixxi bħala bord tal-appell fir-rigward tad-deċiżjoni tar-Reġistru .eu indipendenti, ma kien fiha l-ebda deċiżjoni li setgħet tiġi sfidata fil-Qorti, u warrbet l-ilment bħala inammissibbli. Fit-tieni kawża tat-3 ta’ Ġunju 2010 — Oberster Gerichtshof C-569/08 — il-Qorti analizzat il-kundizzjonijiet li jippermettu r-revoka ta’ isem ta’ dominju rreġistrat fuq bażi spekulattiva jew abbużiva. Il-Qorti qatgħetha li l-lista ta' ċirkustanzi ta' 'finijiet ħżiena' fl-Artikolu 21(3) tar-Regolament tal-Kummissjoni (KE) Nru 874/2004 mhijiex eżawrjenti, u spjegat iċ-ċirkustanzi li għandhom jiġu kkunsidrati fl-istabbiliment ta' ‘finijiet ħżiena’. Proċedura ta' Soluzzjoni Alternattiva tat-Tilwim Kwalunkwe tilwima bejn id-detenturi tal-ismijiet ta' dominji .eu jew pretensjonijiet kontra deċiżjonijiet tar-Reġistru .eu, tista' tiġi sottomessa lill-fornitur tas-Soluzzjoni Alternattiva tat-Tilwim (ADR)[29] — il-Qorti tal-Arbitraġġ ibbażata fi Praga (Qorti Ċeka tal-Arbitraġġ jew CAC)[30]. Il-proċedura tal-ADR tapplika mingħajr preġudizzju għal kwalunkwe proċedura fil-qorti. L-ilmenti jistgħu jiġu sottomessi onlajn fi kwalunkwe waħda mit-23 lingwa uffiċjali tal-UE. L-ilmenti jinbdew l-aktar kontra d-detenturi ta' isem ta' dominju .eu. Dan minħabba li kwalunkwe parti tista' tibda proċeduri ta' ADR kontra d-detenur ta' isem ta' dominju u ssostni li r-reġistrazzjoni hija spekulattiva jew abbużiva skont l-Artikolu 21 tar-Regolament tal-Kummissjoni Nru 874/2004. Matul dawn l-aħħar sentejn, ġiet ippreżentati medja ta' 13-il kawża kull tliet xhur[31]. Fil-maġġoranza tal-kawżi ppubblikati mis-CAC fil-perjodu tat-tieni kwart tal-2009 sar-raba' kwart tal-2010, il-bord iddeċieda li jittrasferixxi l-isem tad-dominju lill-kwerelant[32]. Bħala medja, il-bordijiet tas-CAC jieħdu deċiżjoni fil-proċeduri tal-ADR fi żmien erba' xhur minn meta jirċievu l-ilment. Jekk tingħata deċiżjoni favur il-kwerelant, l-isem tad-dominju .eu fit-tilwima ġeneralment jiġi trasferit lil dan tal-aħħar fi żmien madwar 30 ġurnata wara d-deċiżjoni tal-bord, wara l-iskadenza tad-dritt tal-appell mill-parti telliefa. It-tariffi għall-proċeduri tal-ADR huma bbażati fuq il-prinċipju tal-irkupru tal-ispejjeż[33]. It-tariffi tal-ADR, li oriġinarjament bdew fil-livell ta' EUR 1990, tnaqqsu diversi drabi mill-2006 'l hawn u fil-preżent jibdew minn EUR 1 300. Dan huwa komparabbli mat-tariffi ċċarġjati minn korpi simili tal-arbitraġġ, minkejja l-fatt li dawn tal-aħħar ma jagħmlux traduzzjonijiet tal-ilmenti. Fis-sistema preżenti, l-individwi u l-intrapriżi żgħar u ta' daqs medju fl-UE ma jiħdux vantaġġ sħiħ mill-mekkaniżmu tal-ADR minħabba l-prezz tad-dħul għoli tiegħu. Verifika li saret f'Ġunju 2011, fuq talba tal-EURid, għamlet numru ta' rakkomandazzjonijiet dwar modi kif dan jista' jittejjeb[34]. Rakkomandazzjoni minnhom hija li jiġi kkunsidrat proċess aċċellerat (‘mekkaniżmu għas-sospensjoni tal-isem tad-dominju’) għal detenturi ta' drittijiet preċedenti li jkunu jridu jaġixxu malajr kontra reġistrazzjonijiet ta' ismijiet ta' dominju li jkunu b'mod ċar abbużivi, eż. meta kontenut mhux xieraq jew prodotti foloz jiġu offruti permezz tas-sit elettroniku tar-reġistratur tal-isem tad-dominju. Dan ikun japplika b'mod awtomatiku għal kwalunkwe risposta mir-rispondent. Għalhekk, id-deċiżjoni biex jiġu revokati jew trasferiti ismijiet ta' dominji miżmuma b'mod abużiv tista' tittieħed mingħajr il-ħtieġa li jitlaqqa' bord. Dan inaqqas l-ispejjeż tal-proċeduri. Rakkomandazzjoni oħra mill-awdituri hija biex ir-Reġistru .eu (EURid) jinvolvi ruħu finanzjarjament fil-proċeduri tal-ADR billi jirrifondi t-tariffi tal-ADR lill-parti rebbieħa. Dawn ir-rakkomandazzjonijiet qed jiġu analizzati mill-EURid u l-Kummissjoni, li se tistudja modi sabiex ittejjeb l-aċċessibbiltà għall-ADR, b'mod partikolari għall-SMEs u l-individwi. Proċeduri fil-qorti Fil-perjodu tar-rappurtar, l-EURid kien parti f'żewġ kawżi maġġuri fil-qorti — Ovidio [35] u Zheng [36]. Dawn il-proċeduri kienu jikkonċernaw il-leġittimità tal-azzjonijiet tal-EURid sabiex jikkombattu prattiċi ta' warehousing u cyber-squatting. Fil-kawża Ovidio , il-Qorti tal-Appell fi Brussell aċċettat l-argument tal-EURid u ħelsitu milli jħallas il-pieni preċedentement stabbiliti f'żewġ ordnijiet ta' ħlas. Dawn kienu nħarġu kontra l-EURid b'risposta għall-azzjonijiet tiegħu sabiex jikkumbatti prattiċi ta' warehousing (Lulju 2009). Fil-kawża Zheng , il-Qorti tal-Prim'Istanza ta' Brussell qablet mal-EURid dwar il-legalità tal-azzjonijiet tiegħu sabiex jikkumbatti prattiċi ta' cyber-squatting. Din is-sentenza tgħin lill-EURid fl-isforzi tiegħu biex jiġġieled il-phishing u attivitajiet malizzjużi oħra[37] (Settembru 2009). Konklużjonijiet Il-mudell tat-TLD .eu ġie implimentat b'suċċess u qiegħed jopera b'mod effettiv. Matul l-aħħar sentejn, it-TLD .eu saħħaħ il-pożizzjoni tiegħu fost l-akbar u l-iżjed Dominji tal-Ogħla Livell popolari fl-Ewropa u fid-dinja. Huwa għad għandu suċċess minkejja t-tkabbir kontinwu tas-27 TLD tal-kodiċi nazzjonali tal-pajjiż fl-Istati Membri u d-disponibbiltà ta' TLDs ġeneriċi bħal .com u .org. Sal-2009, ir-Reġistru .eu kien introduċa l-IDNs taħt it-TLD .eu sabiex jippermetti r-reġistrazzjoni ta' ismijiet ta' dominji .eu fit-tieni livell bl-alfabett Ċirilliku u Grieg. Konsegwentement, mill-2009, l-ismijiet ta' dominji rreġistrati taħt it-TLD .eu kienu disponibbli fit-23 lingwa uffiċjali kollha tal-Unjoni Ewropea (u l-kitbiet rispettivi tagħhom). Madankollu, sena u nofs wara l-applikazzjoni tal-EURid, l-ICANN għadha ma lestietx il-proċedura veloċi, li tippermetti l-introduzzjoni ta' IDNs fl-ogħla livell .eu (.ευ bil-Grieg u .ею bil-Bulgaru). Il-Kummissjoni ħeġġet lill-ICANN biex tlesti l-eżami tagħha sa mhux aktar tard mill-aħħar tal-2011. Hija għamlitha ċara li r-regoli futuri li jistabbilixxu proċedura 'permanenti' għall-applikazzjonijiet tal-IDN għandhom ikunu ddisinnjati b'mod li jiġi evitat kull dewmien bla bżonn. Din hija waħda mill-kwistjonijiet ta' politika pubblika li l-Kummissjoni se tkompli tqajjem fil-Kumitat Konsultattiv tal-Gvern li jipprovdi parir lill-ICANN. Fl-2010, ir-Reġistru .eu tejjeb is-sistemi tekniċi tiegħu, billi implimenta b'mod sħiħ il-'katina ta' fiduċja' tad-DNSSEC għall-ismijiet tad-dominji rreġistrati taħt it-TLD .eu. Is-sitwazzjoni finanzjarja tar-Reġistru baqgħet stabbli fl-2009 u fl-2010. Is-sistema tal-ADR ipprovduta mill-Qorti Ċeka tal-Arbitraġġ tippermetti l-protezzjoni tad-drittijiet tar-reġistraturi fit-23 lingwa kollha tal-UE. Il-Kummissjoni timmonitorja l-użu proprju tas-sistema. Wara r-rakkomandazzjonijiet mill-awdituri, il-Kummissjoni, flimkien mal-EURid, se teżamina soluzzjonijiet biex tiġi żgurata aċċessibbiltà aħjar tal-ADR għal individwi u SMEs li jkollhom raġunijiet għaliex jaħsbu li l-ismijiet .eu tagħhom ikunu ġew irreġistrati b'mod skorrett minn partijiet terzi. Fis-snin li ġejjin, ir-Reġistru għandu jaħdem biex isaħħaħ u jiżviluppa l-perċezzjoni tat-TLD .eu fost gruppi ta' mira differenti, sabiex jespandi l-penetrazzjoni tiegħu fis-suq Ewropew tal-ismijiet tad-dominji u biex isaħħaħ l-għarfien tal-pubbliku dwar it-TLD. L-istabilità u s-sigurtà tas-servizzi assoċjati tat-TLD iridu jkunu assigurati skont l-aħjar standards fil-qasam. Minħabba n-natura dinamika tal-ambjent tat-TLD, ir-Reġistru għandu jkompli jżomm u jespandi d-djalogu u l-iskambji tiegħu mal-komunità Ewropea u internazzjonali tal-Internet. Il-Kummissjoni se tkompli tikkoopera mill-qrib mar-Reġistru kif stabbilit fit-termini tal-qafas legali. ANNESSI ANNESS 1: L-aqwa għaxar TLDs fil-31 ta’ Diċembru 2010 [pic]Sors: Ir-rapport ta' kull tliet xhur dwar il-progress tal-EURid, ir-raba' tliet xhur tal-2010 ANNESS 2: Ħarsa ġenerali lejn id-deċiżjonijiet meħuda mit-Tribunal tal-Arbitraġġ Ċek f’każijiet ta’ .eu Deċiżjoni | #Nru | % | Ilmenti Miċħuda | 82 | 16,53% | Ismijiet ta’ Dominji Trasferiti | 360 | 72,58% | Ismijiet ta’ Dominji Revokati | 40 | 8,06% | Soluzzjonijiet | 13 | 2,62% | Sentenzi tal-Qorti | 1 | 0,20% | Total | 496 | 100,00% | ANNESS 3: Għadd totali ta’ ismijiet ta’ dominji .eu skont il-pajjiż tar-reġistrant[pic][pic] Sors: Rapporti ta' kull tliet xhur dwar il-progress tal-EURid. ANNESS 4: Il-popolarità ta' .eu fil-31 ta’ Diċembru 2010 [pic][pic] Sors: Rapport ta' kull tliet xhur dwar il-progress tal-EURid, ir-raba' kwart tal-2010. [1] KUMM(2007) 385 finali, Komunikazzjoni mill-Kummissjoni lill-Parlament Ewropew u lill-Kunsill — Rapport dwar l-implimentazzjoni, il-funzjonament u l-effettività tat-TLD ".eu" (is-6 ta’ Lulju 2007). [2] KUMM(2009) 303 finali, Rapport mill-Kummissjoni lill-Parlament Ewropew u lill-Kunsill dwar l-implimentazzjoni, il-funzjonament u l-effettività tat-TLD ‘.eu’ (is-26 ta’ Ġunju 2009). [3] Ir-Regolament (KE) Nru 1137/2008 tal-Parlament Ewropew u tal-Kunsill tat-22 ta’ Ottubru 2008 li jadatta numru ta' strumenti suġġetti għall-proċedura stabbilita fl-Artikolu 251 tat-Trattat għad-Deċiżjoni tal-Kunsill 1999/468/KE, tal-proċedura regolatorja bi skrutinju — L-Ewwel Parti (ĠU L 311, 21.11.2008, p. 1). [4] IR-Regolament tal-Kummissjoni (KE) Nru 1654/2005 tal-10 ta’ Ottubru 2005 (ĠU L 266, 11.10.2005, p. 35) u r-Regolament tal-Kummissjoni (KE) Nru 1255/2007 tal-25 ta’ Ottubru 2007 (ĠU L 282 26.10.2007, p. 16). [5] Ir-Regolament tal-Kummissjoni (KE) Nru 560/2009 tas-26 ta’ Ġunju li jemenda r-Regolament (KE) Nru 874/2004 (ĠU L 166, 27.6.2009, p. 3). [6] Id-Deċiżjoni tal-Kummissjoni tal-21 ta’ Mejju 2003 dwar id-desinjazzjoni tar-Reġistru tad-Dominju tal-Ogħla Livell .eu. [7] Ara l-premessa 12, l-Artikoli 2(a), 3(1)(c), 3(2) tar-Regolament (KE) Nru 733/2002. [8] Ara l-premessa 9 tar-Regolament (KE) Nru 733/2002. [9] Skont l-Artikolu 6 tar-Regolament (KE) Nru 874/2004 ‘Ir-Reġistru għandu jwettaq ir-reġistrazzjoni ta’ ismijiet ta’ dominju fil-karattri alfabetiċi kollha tal-lingwi uffiċjali meta standards adegwati internazzjonali jsiru disponibbli’. [10] L-emenda kellha tinforma lill-pubbliku dwar l-introduzzjoni tal-IDNs u taġġorna l-lista tal-ismijiet fl-Anness għar-Regolament. [11] ICANN (Internet Corporation for Assigned Names and Numbers – Korporazzjoni tal-Internet dwar l-Ismijiet u n-Numri Assenjati) hija korporazzjoni tas-settur privat mhux għall-profitt. Għal aktar informazzjoni ara: http://www.icann.org/. [12] Għal aktar informazzjoni dwar il-Proċess Mgħaġġel ara: http://www.icann.org/en/topics/idn/fast-track/. [13] Ċipru u l-Greċja - Ottubru 2008, Il-Bulgarija - Frar 2009. [14] Ara n-nota tal-qiegħ 6. [15] Ara l-premessa 13, Artikolu 3(1)(b) tar-Regolament (KE) Nru 733/2002. [16] Ara l-premessa 12, Artikolu 3(1)(c) tar-Regolament (KE) Nru 733/2002. Skont l-Artikolu I.2 tal-Kuntratt ta' Konċessjoni ta' Servizz bejn il-EURid u l-Kummissjoni ‘Il-kuntratt huwa konkluż għal perjodu inizjali ta' ħames snin [..] [u] jista' jiġi estiż għal ħames snin oħra miż-żewġ partijiet kontraenti fil-forma ta' kuntratt supplimentari’. [17] Fit-12 ta’ Diċembru 2008, il-Kummissjoni u l-EURid iffirmaw kuntratt supplimentari li ġedded il-kuntratt inizjali għal ħames snin oħra. Il-kuntratt supplimentari daħal fis-seħħ fit-12 ta’ Ottubru 2009. [18] Ara l-Artikolu 3(4) tar-Regolament (KE) Nru 733/2002, u l-premessi 2, 3, 4 u l-Artikolu 4 tar-Regolament (KE) 874/2004. [19] Is-servizzi ta' reġistrazzjoni ġew migrati mis-sit .eu prinċipali għal sit mera f'inqas minn tliet sigħat. Is-siti elettroniċi kollha .eu funzjonali baqgħu disponibbli u aċċessibbli matul il-perjodu kollu tat-test. [20] Sit mera jipprovdi kopja tas-sit elettroniku sabiex jippermetti l-multiplikazzjoni tas-sorsi tal-istess informazzjoni. [21] Tiġi stabbilita katina ta' fiduċja billi jiġi validat kull saff tal-ġerarkija. Id-DNSSEC jimpedixxi lill-aggressuri milli jinterċettaw traffiku fuq l-internet u jerġgħu jindirizzawh lejn siti elettroniċi foloz li jistgħu jqarrqu bin-nies sabiex jipprovdu informazzjoni personali. [22] Hemm tliet seminars skedati għal Mejju u Ġunju: 11 ta’ Mejju (Brussell), 13 ta’ Mejju (Ateni), 6 ta’ Ġunju (Varsavja). [23] ‘Phishing’ huwa l-ksib ta' informazzjoni personali u finanzjarja (ismijiet tal-utent, passwords, eċċ.) b’mezzi qarrieqa bħal emails frodulenti jew kopji ta’ siti elettroniċi leġittimi.‘Warehousing’ hija l-prattika taż-'żamma' ta' ismijiet ta' dominji sabiex jerġgħu jinbiegħu bi prezz ogħla. ‘Cyber-squatting’ huwa r-reġistrazzjoni, it-traffiku fi jew l-użu mala fede ta' trejdmark ta' xi ħadd ieħor f'isem ta' dominju, bl-iskop ta' profitt mill-avvjament ta' xi ħadd ieħor. Is-cyber-squatters jerġgħu jbigħu l-isem tad-dominju inkwistjoni lid-detentur tat-trejdmark bi prezz ogħla. ‘Domainers’ huwa terminu popolari għall-ispekulaturi tal-ismijiet tad-dominji. [24] Għall-kriterji tal-eliġibilità, ara l-Artikolu 4(2(b) tar-Regolament 733/2002. Ir-Reġistru għandu d-dritt li jivverifika l-validità ta' reġistrazzjoni (l-Artikolu 3 tar-Regolament 874/2004). Il-politika tar-reġistrazzjoni titlob li r-reġistratur iżomm dejta personali kompluta u eżatta u l-indirizz tal-email jiffunzjona għall-komunikazzjoni mar-Reġistru, li jirriżerva d-dritt li jirrevoka l-isem tad-dominju ta' indirizz li ma jiffunzjonax. [25] Pereżempju Internet Identity, Arbor Network, MarkMonitor, il-Federal Computer Crime Unit (FCCU) fil-Belġju, l-Internal Revenue Service (IRS) tad-Dipartiment tat-Teżor tal-Istati Uniti. [26] Ara r-Rapport tal-Ewwel Kwart tal-EURid, disponibbli fuq: http://www.eurid.eu/en/about/facts-figures/reports. [27] ‘What is in a domain-name extension’ — a study categorising websites (X'tinvolvi estensjoni ta' isem ta' dominju – studju li jikkategorizza s-siti elettroniċi) (Ġunju 2010). Il-EURid waqqaf laboratorju tal-ittestjar fejn l-evalwaturi vvalutaw viżwalment kampjun każwali ta' siti elettroniċi misjuba taħt kull estensjoni. Barra minn hekk, ġew applikati metodi statistiċi sabiex jiġi stmat il-marġini ta' żball u ntuża skennjar awtomatizzat sabiex jiġu vverifikati xi wħud min-numri. B'kollox ġew valutati madwar 5 000 isem ta' dominju għal kull wieħed mit-TLDs magħżula. Għal aktar informazzjoni ara: http://www.eurid.eu/files/eu_insights_2.pdf. [28] Pay-per-click huwa sit li fih prinċipalment ħolqiet ta' reklamar. [29] Ara l-Artikolu 4(2)(d) tar-Regolament (KE) Nru 733/2002 u l-premessa 15, Artikoli 22 u 23 tar-Regolament tal-Kummissjoni 874/2004. [30] Memorandum ta' Qbil (2005) bejn il-EURid u l-Qorti Ċeka tal-Arbitraġġ marbuta mal-Kamra Ekonomika tar-Repubblika Ċeka u l-Kamra Agrikola tar-Repubblika Ċeka. [31] Fil-perjodu ta' referenza, in-numru ta' kawżi kien hekk (għal kull kwart): 11 fit-tieni kwart tal-2009, 11 fit-tielet kwart tal-2009, 14 fir-raba’ kwart tal-2009, 15 fl-ewwel kwart tal-2010, 14 fit-tieni kwart tal-2010, 11 fit-tielet kwart tal-2010, 18 fir-raba' kwart tal-2010, 12 fl-ewwel kwart tal-2011. In-numru ta' kawżi ADR mibdija quddiem is-CAC naqas b'mod sinifikanti mill-2006 minn madwar 200 kawża kull kwart għal-livell preżenti. [32] Għal informazzjoni iżjed speċifika, ara l-Anness 2. [33] Ara l-Artikolu 4(2)(d) tar-Regolament (KE) 733/2002. [34] Il-verifika għadha mhix disponibbli għall-pubbliku. [35] Is-sentenza Ovidio v EURID , Qorti tal-Appell ta’ Brussell, it-8 ta’ Lulju 2009. [36] Is-sentenza EURID v Zheng Qingying , Qorti tal-Prim'Istanza ta' Brussell, l-10 ta’ Settembru 2009. [37] Għal aktar informazzjoni dwar il-phishing u attivitajiet simili ara l-punt 5.4.3 hawn fuq.